
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада органа града Крагујевца, по сопственој иницијативи, Заштитник грађана  
У Т В Р Ђ У Ј Е

Град Крагујевац начинио je пропуст у раду на штету права грађана на здраву животну средину тиме што није благовремено испунио законску обавезу и донео План квалитета ваздуха и Краткорочни акциони план.
На основу утврђених недостатака у раду, Заштитник грађана упућује Граду Крагујевцу  следеће 
П Р Е П О Р У К Е

Град Крагујевац ће преко надлежних органа, у циљу ефикасног управљања квалитетом ваздуха,  без одлагања предузети све неопходне мере у циљу доношења, односно усвајања Плана квалитета ваздуха и Краткорочног акционог плана.
Град Крагујевац обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
У 2018. години u Републици Србији квалитет ваздуха је званично био оцењен III категоријом (прекомерно загађен ваздух), и то у Београду, Нишу, Краљеву, Ваљеву, Крагујевцу, Суботици, Сремској Митровици, Панчеву, Ужицу, Смедереву и Косјерићу. У свим овим местима узрок прекомерног загађења биле су суспендоване честице ПМ10 и/или ПМ2,5. Према доступним подацима, допринос друмског саобраћаја је био по 6% за обе наведене загађујуће материје, док је већина емисија долазила из топлана снаге мање од 50 МW и индивидуалних ложишта. Наведени тренд из 2018. године настављен је и у 2019. години. Наиме, прекомерна загађеност ваздуха у Крагујевцу у коме je последњих месеци забележенa високa концентрацијa поменутих честица оправдано је узнемирила јавност и грађане и недвосмислено указала на неопходност предузимања хитних мера у циљу успостављања препоручених безбедносних граница за квалитета ваздуха. 

Имајући у виду да није реч о краткотрајној појави већ о дугогодишњем проблему загађења са којим се град Крагујевац суочава, те да се стиче утисак да приступ решавању истог није адекватан и еквивалентан потребама за ефикасним и системским поступањем, Заштитник грађана је оценио да су у конкретном случају, сходно одредби члана 32. Закона о Заштитнику грађана („Сл. гласник РС“, број 79/05 и 54/07) испуњени услови за поступање овог органа по сопственој иницијативи према надлежним органима града Крагујевца, о чему је град обавештен актом дел. бр. 796 од 14.01.2020. године.
Градска управа града Крагујевца обавестила је Заштитника грађана дописом бр. ХХV-02-501-23/20 од дана 27.01.2020. године о активностима које је та јединица локалне самоуправе предузела ради побољшања квалитета ваздуха. Наводи се да је покренута процедура за израду Плана квалитета ваздуха и Краткорочног акционог плана, за шта су буџетом града за 2020. годину обезбеђена средства. Истиче се да је град Крагујевац у претходном периоду реализовао низ мера које доприносе побољшању квалитета ваздуха, и то у сектору саобраћаја, енергетском сектору, кроз појачан инспекцијски надзор, оптимизацију мониторинга квалитета ваздуха, озелењавање, као и на плану енергетске ефикасности. Као мере у вези са саобраћајем наводе се подршка развоју јавног градског саобраћаја, увођење нових аутобуских линија и чешћих полазака, давање предности еколошки прихватљивијим возилима приликом  избора оператера у току јавне набавке за јавни градски превоз, бесплатан превоз за ученике основних и средњих школа ради популаризације коришћења јавног градског превоза, увођење немоторизованог кретања у спомен парку Шумарице, еколошки семафори, обнова возног парка ЈКП „Чистоћа“, као и одлука о изради Плана детаљне регулације „Северна обилазница града Крагујевца“. У оквиру енергетског сектора, како се даље наводи, повећан је број прикључка на градски даљински систем грејања, редовна одржавања постројења, приликом јавне набавке за снабдевањем угљем „Енергетика“ доо Крагујевац бира се угаљ са нижим садржајем загађујућих материја, неколико котларница извршило је прелазак на гас као енергент, а спроводи се и гасификација урбаних подручја. На пољу енергетске ефикасности израђени су стратешки документи, елаборати енергетске ефикасности у јавним зградама, врши се енергетска санација јавних објеката, едукација и подизање свести о енергетској ефикасности у вртићима и школама. Даље се наводи да се врши редовно одржавање, санација и подизање нових јавних зелених површина, дрвореда и живих ограда, а новим Програмом контроле квалитета ваздуха побољшан је мониторинг ваздух, који врши Институт за јавно здравље Крагујевац, који редовно извештава јавност о резултатима квалитета. Као доминантан извор загађења издвојене су суспендоване честице (ПМ2.5 и ПМ10), а како нема великих индустријских постројења, наводи се да то указује да су главни извор загађења домаћинства и индивидуална ложишта која као енергенте користе угаљ, дрво, мазут и лож уље, а затим котларнице „Енергетике“ које користе угаљ и лож уље. Наводи се да праћење других параметара, присуство црног дима, CO2 и  NOx, указују да су они мање присутан фактор, а њихов главни извор су котларнице „Енергетике“, саобраћај и индивидуална домаћинства. Као хитне мере које је град Крагујевац предузео истичу се : прелазак са лож уља на гас неколико котларница, акције озелењавања, појачана контрола великих загађивача, нов Програм контроле квалитета ваздуха. На крају се наводи да Град Крагујевац редовно информише јавност о резултатима мониторинга квалитета ваздуха путем своје званичне Интернет странице, кроз обавештења и и интервјуе за средства јавног информисања, а у вези са тим истакнуто је да се заинтересованој јавности редовно дају одговори на све учесталије дописе и електронске поруке.
Додатним изјашњењем Градске управе града Крагујевца акт бр. XXV-502/2020 од дана 14.07.2020. године, Заштитник грађана обавештен је да је Град Крагујевац дана 23.06.2020. године расписао јавни конкурс за јавну набавку израде Плана квалитета ваздуха и Краткорочног акционог плана, који је обустављен јер се на јавни позив није јавила ниједна институција или организација. Наводи се да ће након редефинисања критеријума бити покренут нови јавни позив. Такође је наведено да у претходном кварталу квалитет ваздуха није угрожавао здравље грађана, а да се мониторинг врши свакодневно.
* * *
Устав Републике Србијe ("Сл. гласник РС", бр. 98/2006) чланом  74. јемчи право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. 
Законом о заштити ваздуха ("Сл. гласник РС", бр. 36/2009 и 10/2013) уређује се управљање квалитетом ваздуха и одређују мере, начин организовања и контрола спровођења заштите и побољшања квалитета ваздуха као природне вредности од општег интереса која ужива посебну заштиту. 
Сходно одредбама члана 9. овог закона, у циљу ефикасног управљања квалитетом ваздуха успоставља се јединствени функционални систем праћења и контроле степена загађења ваздуха и одржавања базе података о квалитету ваздуха. Република Србија, аутономна покрајина и јединица локалне самоуправе, у оквиру своје надлежности утврђене законом, обезбеђују мониторинг квалитета ваздуха. 

Локална мрежа мерних станица и/или мерних места успоставља се за праћење квалитета ваздуха на нивоу аутономне покрајине и јединице локалне самоуправе. Локалну мрежу чине допунске мерне станице и/или мерна места које надлежни орган аутономне покрајине и надлежни орган јединице локалне самоуправе одређују на основу мерења или поступака процене за зоне и агломерације за које нема података о нивоу загађујућих материја, у складу са својим потребама и могућностима. Мониторинг квалитета ваздуха у локалној мрежи обавља се према програму који за своју територију доноси надлежни орган аутономне покрајине и надлежни орган јединице локалне самоуправе.

Сходно члану 22. став 3. Закона о заштити ваздуха, у зони и/или агломерацији у којој је утврђено да је квалитет ваздуха треће категорије спроводе се мере за смањење загађивања ваздуха, ради краткорочног постизања толерантних вредности и дугорочног обезбеђивања граничних вредности.

У зонама и агломерацијама у којима је ваздух треће категорије, односно када загађење ваздуха превазилази ефекте мера које се предузимају, односно када је угрожен капацитет животне средине или постоји стално загађење ваздуха на одређеном простору, надлежни орган аутономне покрајине и надлежни орган јединице локалне самоуправе дужан је да донесе План квалитета ваздуха са циљем да се постигну одговарајуће граничне вредности или циљне вредности утврђене Уредбом о условима за мониторинг и захтевима квалитета ваздуха („Сл. гласник РС, бр. 11/2010, 75/2010 и 63/2013). Министарство даје сагласност на планове квалитета ваздуха.
Према одредбама члана 33. Закона о заштити ваздуха, надлежни орган аутономне покрајине, односно надлежни орган јединице локалне самоуправе је дужан да донесе краткорочне акционе планове у зони или агломерацији која се налази на њиховој територији у случају да: постоји опасност да нивои загађујућих материја у ваздуху прекораче једну или више концентрација опасних по здравље људи утврђених захтевима квалитета ваздуха; постоји опасност да се прекорачи концентрација приземног озона опасна по здравље људи, утврђена Уредбом о условима за мониторинг и захтевима квалитета ваздуха, ако надлежни орган процени, узимајући у обзир географске, метеоролошке и економске услове, да постоји значајан потенцијал да се смањи ризик, трајање и озбиљност таквог прекорачења.

* * *

Сагледавши наведене прописе и податке до којих се дошло током спроведеног поступка контроле правилности и законитости рада, утврђено је да су надлежни органи града Крагујевца пропустили да испуне законске обавезе доношења Плана квалитета ваздуха и Краткорочног акционог плана. Услед наведеног не може се приступити ефикасном управљању квалитетом ваздуха, а за који се у претходном периоду показало да није адекватног квалитета, односно да је прекомерно загађен.

Упркос томе што закон не предвиђа рокове у којима су надлежни органи дужни да донесу План квалитета ваздуха, неопходно је имати у виду да је ваздух у граду Крагујевцу оцењен трећом категоријом још 2018. године, а да План квалитета ваздуха и Краткорочни акциони план до данас чак нису ни израђени. Сходно наведеном Заштитник грађана сматра да је реч о грубом кршењу закона, а на штету права грађана Крагујевца на здраву животну средину. С тим у вези, наводи о обустављеном поступку јавне набавке за израду истих нису и не могу бити оправдање за неефикасно поступање органа управе у конкретном случају. 
Како из примљених изјашњења произлази да је мониторингом квалитета ваздуха утврђено прекорачење граничних вредности суспендованих честица ПМ10, које су одговорне за многе штетне здравствене ефекте код људи, а нарочито код припадника осетљивих популационих група, то је потребно активним спровођењем плана квалитета ваздуха и краткорочним мерама што пре достићи прописане граничне вредности.
Заштитник грађана подсећа да стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 
На основу свих утврђених чињеница и околности, Заштитник грађана је утврдио пропуст у правилности и законитости Градске управе града Крагујевца на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић 

